

**ข้อบังคับมหาวิทยาลัยธรรมศาสตร์**

**ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๒) พ.ศ. ๒๕๖๓**

 **...........……………......……………………..**

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยการศึกษา
ชั้นปริญญาตรีของคณะนิติศาสตร์

อาศัยอำนาจตามความในมาตรา ๒๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ และสภามหาวิทยาลัยธรรมศาสตร์ได้มีมติในการประชุม ครั้งที่ ๓/๒๕๖๓ เมื่อวันที่ ๒๐ เมษายน ๒๕๖๓ เห็นชอบให้ออกข้อบังคับไว้ ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ (ฉบับที่ ๒) พ.ศ. ๒๕๖๓”

**ข้อ ๒** ข้อบังคับนี้ให้มีผลใช้บังคับนับถัดจากวันประกาศเป็นต้นไป

**ข้อ ๓** ให้ยกเลิกความในข้อ ๑๕ ของข้อบังคับมหาวิทยาลัยธรรมศาสตร์ว่าด้วยการศึกษา ชั้นปริญญาตรีของคณะนิติศาสตร์ พ.ศ. ๒๕๖๑ และให้ใช้ความต่อไปนี้แทน

“**ข้อ ๑๕** การขาดสอบกลางภาคหรือสอบไล่ในลักษณะวิชาใด ให้ดำเนินการดังนี้

 (๑) ในกรณีขาดสอบโดยไม่มีเหตุผลอันสมควร ให้ถือว่าได้คะแนนลักษณะวิชานั้นเฉพาะส่วนที่ขาดสอบเป็นศูนย์

 (๒) ในกรณีขาดสอบโดยมีเหตุผลอันสมควร นักศึกษาหรือตัวแทนอาจดำเนินการได้ดังนี้

 (๒.๑) ในกรณีขาดสอบโดยมีเหตุผลอันสมควร ไม่ว่าเหตุนั้นจะเป็นเหตุสุดวิสัยหรือ เหตุจำเป็นอย่างอื่นอันมิใช่ความผิดของนักศึกษาหรือไม่ นักศึกษาหรือตัวแทนอาจยื่นคำร้องขออนุมัติ ถอนรายวิชา (อักษร W) ต่อคณบดีผ่านอาจารย์ผู้สอนได้ภายในสิบวันนับแต่วันสอบ ในกรณีที่นักศึกษาหรือ
ตัวแทนไม่อาจยื่นคำร้องได้ทันภายในระยะเวลาดังกล่าวและคณบดีเห็นว่ามีเหตุผลอันสมควรทำให้นักศึกษาหรือตัวแทนไม่อาจยื่นคำร้องภายในระยะเวลาดังกล่าวได้ ให้รายงานเสนออธิการบดีเพื่อพิจารณาอนุมัติต่อไป

 (๒.๒) ในกรณีขาดสอบโดยมีเหตุผลอันสมควร โดยเหตุนั้นเป็นเหตุสุดวิสัยหรือ เหตุจำเป็นอย่างอื่นอันมิใช่ความผิดของนักศึกษา และนักศึกษามีความประสงค์ขอให้มีการจัดสอบ เป็นการเฉพาะ นักศึกษาหรือตัวแทนอาจยื่นคำร้องต่อคณบดีผ่านอาจารย์ผู้สอนได้ภายในสิบวันนับแต่วันสอบ การพิจารณาอนุมัติคำร้องดังกล่าวอาจารย์ผู้สอนและคณบดีต้องคำนึงถึงมาตรฐานในการประเมินผลการศึกษาและการจัดการเรียนการสอนประกอบด้วย

ในระหว่างการสอบ หากมีกรณีดังต่อไปนี้ที่ทำให้การสอบของนักศึกษาผู้นั้นไม่เสร็จสิ้น
ให้ถือว่าเป็นการขาดสอบตามวรรคหนึ่ง

(๑) การเจ็บป่วย

(๒) มีเหตุขัดขวางการสอบ”

**ข้อ ๔** ให้เพิ่มความต่อไปนี้เป็นข้อ ๑๕/๑ ของข้อบังคับมหาวิทยาลัยธรรมศาสตร์ว่าด้วยการศึกษาชั้นปริญญาตรีของคณะนิติศาสตร์ พ.ศ. ๒๕๖๑

“ข้อ ๑๕/๑ ในกรณีที่นักศึกษาไม่ปฏิบัติตามเงื่อนไขการวัดผลในรูปแบบอื่นที่มิใช่การสอบกลางภาคหรือสอบไล่ ให้เป็นไปตามดุลพินิจของอาจารย์ผู้สอน โดยต้องคำนึงถึงมาตรฐานในการประเมินผลการศึกษาและการจัดการเรียนการสอบประกอบด้วย”

 ประกาศ ณ วันที่ ๕ มิถุนายน พ.ศ. ๒๕๖๓

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย